Matriekleerling in hof op moordaanklag | Netwerk24
Matriekleerling in hof op moordaanklag
Deur Elise Tempelhoff 12 Maart 2018 21:23
'n Leerling in gr. 12 van 'n hoërskool in Vanderbijlpark het Maandag in die streekhof verskyn op 'n aanklag van moord op sy aangetroude neef, Willem Carl (Wimpie) Koekemoer (30).
Francois Byleveldt. Foto: Facebook
Francois Byleveldt (18) van Vanderbijlpark is nie gevra om te pleit nie.
Hy word daarvan beskuldig dat hy Wimpie Koekemoer, 'n karaoke-sanger, op 28 Oktober verlede jaar in 'n kroeggeveg in die Okie Dokie-restaurant in Vanderbijlpark so hard geslaan het dat dit twee dae later tot sy dood gelei het.
Byleveldt het in 'n beëdigde verklaring wat by die hof ingedien is, gesê hy kan nie verstaan waarom hy van moord aangekla word nie, omdat hy nie die bedoeling gehad het om Koekemoer te vermoor nie. "Ek ontken in die sterkste terme denkbaar dat ek moord gepleeg het," het hy geskryf.
Luidens die verklaring is sy ma, Ria, op 28 Oktober verlede jaar gevra om na die Okie Dokie-restaurant in Vanderbijlpark te kom omdat mense daar glo "sleg van haar gepraat het".
"Toe ons by die restaurant kom, het ek die oorledene gekonfronteer en gevra wat aangaan. Hy het op my begin skree. Hy het 'n leë bierglas in sy hand gehad, sy arms opgelig en ek het gevoel hoe hy my in die gesig spoeg. Ek het hom netjies op sy mond geslaan. Hy het probeer opstaan. Ek het hom toe met my regterhand op die oog geslaan. Ek het toe weer weggestap. Hy (Koekemoer) het opgestaan en ek het toe omgedraai. Ons het mekaar van aangesig tot aangesig gesien."
Hy is op borgtog van R2 000 vrygelaat en moet weer op 15 Mei in die hof verskyn.
Hy sê voorts hy het bang geword vir Koekemoer en hy het hom op die mond geslaan.
Hy het weer omgedraai en weggestap om sy ma by te staan wat in daardie stadium in 'n argument betrokke was. Hulle het toe die restaurant verlaat.